Honderde oor Paasnaweek in Noordwes in hegtenis geneemMeer as 6 411 verkeersboetes is oor Paasnaweek aan motoriste op paaie in Noordwes uitgereik. (Foto: SAPS) Die polisie in Noordwes sê 349 mense is oor Paasnaweek vir verskeie oortredings in dié provinsie in hegtenis geneem. Brig. Sabata Mokgwabone, polisiewoordvoerder, sê verdagtes is onder meer in hegtenis geneem vir aanranding met die doel om ernstig te beseer, moord, huisroof, verkragting, die besit en handel van dwelms, dronkbestuur en die onwettige besit van vuurwapens. Meer as 6 411 verkeersboetes is ook aan motoriste op die provinsie se paaie uitgereik. Volgens Mokgwabone is altesaam 6 547 voertuie van die pad afgetrek en deursoek, terwyl 14 998 mense tydens dié voorvalle deursoek is. ŉ Verdere 139 boetes is uitgereik aan mense wat oortredings ingevolge die Drankwet begaan het. Die polisie het ook beslag gelê op verskeie dwelmmiddels, waaronder Mandrax en tik. Vermoedelik gesteelde koperkabels is ook in van die verdagtes se besit gevind. Verhoogde polisiesigbaarheid sal Maandag op paaie voortduur. Limpopo-verkeer nog swaar Paasnaweek-verkeer was teen Maandag nog swaar in Limpopo – veral op paaie wat uit dié provinsie lei. DIe provinsiale departement van vervoer en gemeenskapsveiligheid het Maandagmiddag op Twitter aangedui dat daar hewige uitgaande verkeer op die N1, R101, R71, R81 en R579 is. “Ry versigtig en hou te alle tye ŉ veilige volgafstand.” TRAFFIC ALERT (2)⚠️ Monday, 10 April 2023#SafeEaster2023 |Heavy traffic on roads leading out of the province, including the N1, R101, R71, R81, and R579. Please drive with caution and maintain a safe following distance at all times. pic.twitter.com/1H9fEibRen — Limpopo Department of Transport & Community Safety (@TransportLimCom) April 10, 2023